


Brīvprātīgā darba konsultatīvās padomes sēdes 
PROTOKOLS Nr. 2026/4

Rīgā, Labklājības ministrijā, Skolas ielā 28				2026. gada 20. oktobrī
Tikšanās klātienē un attālināti	 MS Teams platformā			plkst. 15:00

Sēdi vada: 
Diāna Jakaite – Brīvprātīgā darba konsultatīvās padomes priekšsēdētāja, Labklājības ministrijas valsts sekretāra vietniece
Piedalās: 
	Marta Barbara Buka
	Iekšlietu ministrijas Nozaru politikas departamenta vecākā referente

	Agnija Jansone 
	Brīvprātīgā darba konsultatīvās padomes priekšsēdētāja vietniece, biedrības “Latvijas Pilsoniskā alianse” pārstāve

	Mudīte Juhna
	Latvijas Pašvaldību savienības ģenerālsekretāre

	Kristīne Kļukoviča
	Sabiedrības integrācijas fonda Sekretariāta direktora vietniece, Saliedētas sabiedrības atbalsta departamenta direktore

	Laura Kornete
	Valsts kancelejas Valsts pārvaldes politikas departamenta Cilvēkresursu politikas nodaļas konsultante

	Vineta Leončika
	Nodarbinātības valsts aģentūras Attīstības un analītikas departamenta direktore

	Emīls Liepnieks
	Ekonomikas ministrijas Cilvēkkapitāla attīstības departamenta vecākais eksperts

	Ilze Muceniece
	Aizsardzības ministrijas Administratīvā un dokumentu pārvaldības departamenta Personāla nodaļas vadītāja

	Agita Pleiko
	Biedrības “Vidusdaugavas NVO centrs” pārstāve

	Mārtiņš Šteins
	Biedrības “Nītaureņi” pārstāvis

	Inese Šubēvica
	Biedrības “Latvijas Sieviešu nevalstisko organizāciju sadarbības tīkls” pārstāve

	Sanita Usāne
	Valsts probācijas dienesta Izlīguma un sabiedrības līdzdalības koordinēšanas departamenta vecākā eksperte

	Laura Vanaga
	Veselības ministrijas Nozares cilvēkresursu attīstības nodaļas vecākā eksperte

	Marija Vlasenko 
	Izglītības un zinātnes ministrijas Jaunatnes politikas nodaļas projekta koordinatore

	Līga Zvilna-Karlsone
	Viedās administrācijas un reģionālās attīstības ministrijas Pašvaldību departamenta Pašvaldību darbības tiesiskā nodrošinājuma nodaļas vecākā eksperte



Citi dalībnieki:
	Imants Lipskis
	Labklājības ministrijas Darba tirgus politikas departamenta direktors

	Inese Boša 

	Jaunatnes starptautisko programmu aģentūras ES programmu departamenta ES programmas “Eiropas Solidaritātes korpuss” nodaļas vecākā eksperte 

	Zane Rulle
	Nodarbinātības valsts aģentūras Attīstības un analītikas departamenta Attīstības nodaļas vecākā eksperte

	Ilona Rute
	Nodarbinātības valsts aģentūras Attīstības un analītikas departamenta Attīstības nodaļas vadītāja

	Ralfs Grīnvalds
	Nodarbinātības valsts aģentūras Attīstības un analītikas departamenta Attīstības nodaļas vecākais eksperts

	Linda Bēme
	Jelgavas valstspilsētas pašvaldības iestādes “Sabiedriskais centrs” Jauniešu iniciatīvu centra “Pietura” vadītāja


Protokolē: Anete Gaiķe, Labklājības ministrijas Darba tirgus politikas departamenta vecākā eksperte.
Darba kārtība:
1.	Brīvprātīgā darba konsultatīvās padomes sēdes atklāšana un sēdes darba kārtības apstiprināšana.
2.	Pārskats par Brīvprātīgā darba konsultatīvās padomes divu gadu darbību.
3.	Priekšlikumi Brīvprātīgā darba konsultatīvās padomes darba organizēšanas pilnveidei.
4.	Aktuālā informācija par konkursu “Brīvprātīgā darba konsultatīvajā padomē iesaistāmo biedrību un nodibinājumu atlase”.
5.	Dažādi jautājumi.
1. Brīvprātīgā darba konsultatīvās padomes sēdes atklāšana un sēdes darba kārtības apstiprināšana.
D. Jakaite atklāj Brīvprātīgā darba konsultatīvās padomes (turpmāk – padome) sēdi, iepazīstina padomes locekļus ar sevi kā padomes priekšsēdētāju. Informē par darba kārtību un aicina padomes locekļus apstiprināt darba kārtību.
Nolēma: Apstiprināt padomes sēdes darba kārtību.
2. Pārskats par Brīvprātīgā darba konsultatīvās padomes divu gadu darbību.
I. Lipskis sniedz pārskatu par padomes divu gadu darbību, raksturojot sēžu norisi, padomes locekļu iesaisti un padomes personāla izmaiņas. Ieskicē nozīmīgākās padomes iniciatīvas, tostarp divpusējās tikšanās ar padomē pārstāvētajām institūcijām un organizācijām, Eiropas pieredzes apzināšanu, un uzsver ieguldījumu Brīvprātīgā darba informācijas sistēmas izstrādē, kā arī padomes būtisko lomu informatīvā ziņojuma “Brīvprātīgais darbs Latvijā” (turpmāk – informatīvais ziņojums) izstrādē un valdības līmenī apstiprināto rīcības virzienu definēšanā. Norāda, ka, balstoties uz informatīvajā ziņojumā noteiktajiem sešiem rīcības virzieniem, tika izstrādāts un apstiprināts padomes darba plāns 2026. gadam, kas nodrošināja strukturētu pieeju padomes darbam un noteica turpmākās darbības prioritātes. I. Lipskis uzsver tematisko domnīcu un darba grupu nozīmi kā platformu padziļinātām diskusijām par nozares jautājumiem. Norāda, ka Labklājības ministrijas (LM) ieskatā padomes darbs ir veicinājis valsts institūciju un nevalstisko organizāciju sadarbību, sekmējis brīvprātīgā darba atpazīstamību un iezīmējis attīstības virzienus nākotnei, vienlaikus atzīstot, ka daudzi iesāktie procesi vēl ir turpināmi (prezentācija pievienota pielikumā).
D. Jakaite norāda, ka pēdējo divu gadu laikā sarunas, diskusijas un dialogs par brīvprātīgo darbu ir kļuvuši ievērojami aktīvāki, ko veicinājusi gan skaidra atbildības noteikšana par brīvprātīgā darba politikas koordinēšanu, gan padomes iesaistīšanās un darbība. Uzsver, ka padomē apspriesti daudzi stratēģiski jautājumi un uzsāktas vairākas nozīmīgas iniciatīvas, kuru rezultāti vēl pilnībā nav redzami, taču ir ielikti būtiski pamati turpmākai attīstībai. D. Jakaite norāda uz padomes iesaisti dažādu brīvprātīgā darba jautājumu risināšanā un iniciatīvu īstenošanā, tostarp brīvprātīgo godināšanas pasākuma pilnveidē, kā arī pauž atzinību par padomes atvērtību sadarbībai. Uzsver, ka padomes darbība kopumā vērtējama pozitīvi, vienlaikus norādot uz nepieciešamību izvērtēt arī izaicinājumus un gūto pieredzi izmantot turpmākā padomes darba pilnveidošanai.
V. Leončika norāda, ka Nodarbinātības valsts aģentūrai (NVA) pēdējo divu gadu laikā padomes atbalsts bijis nozīmīgs, un uzsver, ka bez padomes iesaistes nebūtu izdevies paveikt tik daudz. Izsaka pateicību padomei par sniegto atbalstu un veiksmīgo sadarbību.
D. Jakaite uzsver, ka padomes darba nozīme nav mazināma, un pauž cerību uz turpmāku politisko atbalstu brīvprātīgā darba jomas attīstībai. Norāda, ka padome ir ielikusi labus pamatus praktiskam un intensīvam sadarbības modelim, demonstrējot efektīvu pieeju padomes darbam, un pauž vēlmi šos darbības principus saglabāt un attīstīt arī turpmāk.
A. Jansone atgādina par iepriekšējā padomes sēdē uzdoto mājasdarbu padomāt par katra padomes locekļa pārstāvētās institūcijas vai organizācijas būtiskāko pienesumu padomes darbā un aicina padomes locekļus iesaistīties diskusijā un dalīties ar sasniegumiem, ar kuriem var lepoties.
K. Kļukoviča pauž atzinību par padomes darbu un uzsver, ka šāds sadarbības formāts ir veicinājis ciešāku sadarbību gan starp valsts institūcijām, tostarp LM un Sabiedrības integrācijas fondu, gan ar nevalstiskajām organizācijām. Izsaka pateicību par profesionāli organizēto padomes darbu, kvalitatīvi sagatavotajiem materiāliem un līdz šim padomes paveikto.
A. Pleiko norāda, ka augstu vērtē padomes darbu un tās darbības laikā gūto pieredzi, īpaši izceļot iepazīšanos ar brīvprātīgā darba ekosistēmas pieeju un tās vizuālo attēlojumu, kas izmantots arī Vidusdaugavas NVO centra darbā. Pateicas A. Gaiķei un I. Lipskim par ieguldīto darbu un atbalstu, kā arī A. Jansonei par viņas neatlaidīgo, enerģisko un mērķtiecīgo darbu padomē un citiem padomes locekļiem.
I. Šubēvica pievienojas jau iepriekš izteiktajam viedoklim par padomes darbu un īpaši izceļ padomes un savu iesaisti brīvprātīgā darba kompetenču procesa izstrādē, testēšanā un virzībā. Uzsver plašo jautājumu loku, kam padome pievērsusies šo divu gadu laikā, norādot, ka katrs īstenotais solis un aktualizētā tēma veicina brīvprātīgā darba jomas turpmāku attīstību.
D. Jakaite pievienojas I. Šubēvicas iepriekš paustajam viedoklim un norāda, ka padomes darbā ir aktualizēti vairāki nozīmīgi jautājumi, kuru risināšanā darbs vēl turpinās. Uzsver, ka ir svarīgi regulāri atskatīties uz paveikto un novērtēt sasniegto progresu, vienlaikus nezaudējot fokusu uz jautājumiem, kas joprojām ir darba kārtībā un prasa turpmāku virzību. D. Jakaite izsaka pateicību A. Gaiķei un I. Lipskim par ieguldīto darbu, kā arī pateicas NVA kolēģiem par aktīvu iesaisti, saturisko ieguldījumu un pasākumu organizēšanu.
A. Jansone uzsver, ka par vienu no būtiskākajiem padomes sasniegumiem uzskatāma iesaiste Starptautiskā brīvprātīgo gada iniciatīvas virzībā, norādot, ka Latvija bija viena no nedaudzajām Eiropas valstīm, kas apņēmās aktīvi iesaistīties šīs iniciatīvas īstenošanā. Izsaka pateicību Gabrielai Civico, Eiropas Brīvprātīgā darba centra pārstāvei, biedrībai “Latvijas Pilsoniskā alianse” un biedrībai “Hospiss LV” par atbalstu brīvprātīgā darba ekosistēmas pieejas ieviešanā un popularizēšanā Latvijā. A. Jansone izceļ sadarbību ar LM pārstāvjiem (A. Gaiķi un I. Lipski) un pateicas NVA bijušajam pārstāvim I. Teterovskim un bijušajam labklājības ministram R. Uzulniekam par ieguldījumu konsultatīvās padomes darbības sākumposmā. Uzsver, ka pēdējo divu gadu laikā ir izveidots stabils pamats turpmākai brīvprātīgā darba politikas un nozares attīstībai.
Nolēma: Pieņemt zināšanai LM sniegto informāciju.
3.	Priekšlikumi Brīvprātīgā darba konsultatīvās padomes darba organizēšanas pilnveidei.
I. Lipskis informē par priekšlikumiem padomes darba organizēšanas pilnveidei, uzsverot nepieciešamību saglabāt ikgadējo padomes aktivitāšu plānošanu un darbu atbilstoši informatīvajā ziņojumā noteiktajiem attīstības virzieniem. Norāda, ka līdzšinējā pieredze apliecina šādas pieejas efektivitāti, jo lielākā daļa darba plānā paredzēto aktivitāšu, tostarp tematiskās domnīcas un darba grupas, ir īstenotas atbilstoši plānotajam. I. Lipskis atzinīgi vērtē domnīcu un darba grupu formātu, vienlaikus uzsverot, ka padziļinātām diskusijām un jautājumu risināšanai priekšroka dodama klātienes tikšanās reizēm, saglabājot iespēju nepieciešamības gadījumā izmantot arī attālinātu vai hibrīda formātu. Uzsver nepieciešamību veicināt aktīvāku informācijas apmaiņu starp padomes locekļiem, kā arī pārskatīt padomes nolikumu, stiprināt padomes kapacitāti, piesaistot ārējos ekspertus un analizējot starptautisko pieredzi, kā arī turpināt darbu pie brīvprātīgā darba datu apkopošanas un analīzes, lai nodrošinātu datos balstītu priekšlikumu izstrādi (prezentācija pievienota pielikumā).
A. Pleiko jautā par plānoto taupības pasākumu iespējamo ietekmi uz brīvprātīgā darba informācijas sistēmas (brivpratigie.lv) turpmāko izstrādi, kā arī par iepriekš apspriestās brīvprātīgā darba popularizēšanas kampaņas virzību un turpmākajiem plāniem tās īstenošanai.
I. Lipskis informē, ka darbs pie brīvprātīgā darba informācijas sistēmas nav apstājies un informācijas sistēmas izstrādes sagatavošanās darbi turpinās, taču projekta īstenošana ir aizkavējusies Ministru kabineta noteikumu saskaņošanas procesa dēļ, kurā radušies papildu saskaņošanas jautājumi. Uzsver, ka informācijas sistēmas izstrādei nepieciešamā dokumentācija un tehniskā specifikācija ir sagatavota, kā arī projekta īstenošanai ir pieejams nepieciešamais finansējums. I. Lipskis vērš uzmanību, ka informācijas sistēmas izstrādes virzība ir atkarīga no turpmākiem valsts institūciju lēmumiem, kuru izvērtēšanā būtiska nozīme ir ieguldījumu saistībai ar kritisko infrastruktūru. Neraugoties uz pastāvošo nenoteiktību, LM turpina aktīvi virzīt projektu, saglabājot mērķi informācijas sistēmu ieviest nākamajā gadā.
V. Leončika, atsaucoties uz iepriekšējā padomes sēdē pārrunāto, sniedz papildu informāciju par šā gada vasarā uzsākto un līdz nākamajam gadam īstenojamo sabiedrības informēšanas kampaņu par brīvprātīgo darbu ar mērķi veicināt sabiedrības izpratni par brīvprātīgā darba nozīmi un daudzveidību, kas ierobežota finansējuma apstākļos galvenokārt tiek īstenota sociālajos tīklos un reģionālajos medijos.
A. Pleiko norāda, ka novērtē brīvprātīgā darba tēmas aktualizēšanu publiskajā telpā, vienlaikus aicinot kampaņā plašāk atspoguļot reģionālo nevalstisko organizāciju brīvprātīgā darba pieredzi visā Latvijā.
D. Jakaite piekrīt, ka reģioni ir nozīmīga vide sabiedrības informēšanas aktivitāšu īstenošanai, jo tādējādi tiek nodrošināta efektīva iedzīvotāju sasniegšana un iesaiste. Norāda, ka iedzīvotāju informēšana, iesaiste un iedrošināšana ir nepieciešams priekšnoteikums brīvprātīgā darba attīstībai.
L. Kornete izsaka atzinību padomes darbam, raksturojot to kā aktīvu, mērķtiecīgu un uz rezultātiem vērstu sadarbības platformu, kas veicinājusi ciešāku sadarbību starp iesaistītajām institūcijām un sekmējusi konkrētu uzdevumu īstenošanu. Aicina turpmāk padomes locekļus uzņemties atbildību par konkrētu iniciatīvu virzību un informatīvajā ziņojumā noteikto uzdevumu īstenošanu, kā arī rosina nākotnē organizēt pieredzes apmaiņas vizītes valsts pārvaldes iestādēs un nevalstiskajās organizācijās, lai praktiski iepazītu brīvprātīgā darba īstenošanas pieredzi.
A. Jansone uzsver nepieciešamību padomes darbā lielāku uzmanību veltīt diskusijām, pieredzes apmaiņai un praktiskas sadarbības veicināšanai starp valsts pārvaldes un nevalstiskā sektora pārstāvjiem, efektīvāk izmantojot padomē pārstāvēto organizāciju un institūciju kompetenci. Aicina regulāri izvērtēt gan sasniegtos rezultātus, gan izaicinājumus, lai pilnveidotu sadarbības procesus. A. Jansone rosina apsvērt iespēju brīvprātīgā darba konferenci organizēt gada pirmajā pusē un ierobežotu finanšu resursu apstākļos tās organizēšanā apvienot valsts un nevalstiskā sektora cilvēkresursus un finansējumu, savukārt gada nogalē koncentrēties uz sasniegumu godināšanu. Uzsver starptautiskās sadarbības nozīmi brīvprātīgā darba jomas attīstībā un aicina nodrošināt līdzvērtīgu valsts pārvaldes un nevalstiskā sektora pārstāvību starptautiskajos pasākumos, norādot, ka nepieciešamie resursi ir rodami, ja savlaicīgi tiek plānota sadarbība un finansējums. A. Jansone rosina apsvērt rotējošu padomes sēžu organizēšanu, iesaistot dažādas institūcijas to norisē, kā arī stiprināt sadarbību ar iekšlietu sistēmas institūcijām, pievēršot uzmanību brīvprātīgo lomai un iesaistei krīžu situācijās. Vērš uzmanību uz nepieciešamību nodrošināt finansējumu brīvprātīgā darba koordinēšanas funkcijām nevalstiskajā sektorā, uzsverot, ka koordinējoša mehānisma stiprināšana ir būtisks priekšnoteikums sekmīgai turpmāko iniciatīvu īstenošanai un sadarbības attīstībai.
D. Jakaite atbalsta ideju par rotējošu un izbraukuma sēžu organizēšanu, norādot, ka tās veicinātu pieredzes apmaiņu un sniegtu iespēju klātienē iepazīt brīvprātīgā darba praksi dažādās organizācijās un reģionos, kā arī tikties ar brīvprātīgajiem un iepazīt viņu pieredzi, tādējādi stiprinot izpratni par brīvprātīgā darba nozīmi un iespējām.
A. Jansone norāda, ka turpmāk būtu lietderīgi padomes sēdes saplānot visam gadam uz priekšu, savlaicīgi nosakot to norises datumus, un atzinīgi novērtē līdzšinējās klātienes tikšanās, uzsverot to nozīmi sadarbības un diskusiju veicināšanā.
I. Lipskis papildina, ka turpmāk padomes darbā varētu ieviest regulāru praksi katrā sēdē uzklausīt vairāku padomē pārstāvēto institūciju prezentācijas par to pieredzi, iniciatīvām un labo praksi brīvprātīgā darba jomā, tādējādi veicinot savstarpēju izpratni, zināšanu apmaiņu un lielāku iesaisti padomes darbā.
D. Jakaite apkopo padomes locekļu izteiktos priekšlikumus, paužot atbalstu to turpmākai izvērtēšanai un iespējamai īstenošanai, vienlaikus norādot, ka atsevišķu priekšlikumu virzība, tostarp padomes darba plānošanas un sēžu grafika savlaicīga noteikšana, būs pārrunājama pēc jaunā labklājības ministra iecelšanas un viņa turpmākās iesaistes padomes darbā precizēšanas.
A. Jansone piebilst, ka I. Lipska priekšlikums par regulārām padomē pārstāvēto institūciju prezentācijām padomes sēdēs varētu daļēji aizstāt nepieciešamību pēc biežas sēžu rotācijas dažādās norises vietās. Vērš uzmanību uz nepieciešamību savlaicīgi plānot sēžu formātu un skaidri noteikt, kuras sēdes notiks klātienē, hibrīdformātā vai attālināti.
A. Pleiko rosina aktualizēt jautājumu par brīvprātīgā darba veicināšanu skolās, norādot uz iespējām integrēt brīvprātīgo darbu izglītības procesā un aicinot sadarbībā ar izglītības nozares pārstāvjiem izvērtēt šādu iniciatīvu tālāku virzību un popularizēšanu.
M. Vlasenko apstiprina, ka izglītības iestādēm ir iespēja īstenot brīvprātīgo darbu kopienas projektu ietvaros, vienlaikus norādot, ka šī iespēja pašlaik netiek plaši izmantota. Uzsver nepieciešamību iesaistīt diskusijā IZM atbildīgos speciālistus, lai apzinātu šķēršļus, kas kavē brīvprātīgā darba plašāku integrēšanu izglītības procesā, un noteiktu turpmākos rīcības virzienus brīvprātīgā darba veicināšanai skolās.
A. Pleiko ieskatā brīvprātīgā darba veicināšana izglītības iestādēs varētu kļūt par vienu no konsultatīvās padomes prioritārajiem uzdevumiem tuvākajā laikā.
I. Rute informē, ka iepriekšējā nedēļā NVA sadarbībā ar Valsts izglītības attīstības aģentūru (VIAA) organizēja tiešsaistes semināru pedagogiem par brīvprātīgā darba iespējām un tā integrēšanu skolu darbā. Norāda, ka seminārs bijis pirmais solis šī jautājuma aktualizēšanā, un turpmāk būtu lietderīgi organizēt domnīcas vai darbnīcas ar pedagogiem, lai apzinātu šķēršļus, kas kavē brīvprātīgā darba plašāku izmantošanu izglītības iestādēs, kā arī popularizētu veiksmīgos pieredzes piemērus.
M. Šteins norāda, ka atzinīgi vērtē NVA un VIAA organizēto semināru pedagogiem par brīvprātīgo darbu, uzsverot, ka būtiska nozīme jauniešu iesaistei brīvprātīgajā darbā ir kvalitatīvu metodisko un informatīvo materiālu pieejamība izglītības iestādēs. Vērš uzmanību uz nepieciešamību veidot un izplatīt pedagogiem un skolēniem paredzētus mācību un uzziņas materiālus, kas skaidrotu brīvprātīgā darba nozīmi, organizēšanas principus un attīstāmās kompetences, tādējādi veicinot jauniešu pilsonisko līdzdalību un brīvprātīgā darba integrēšanu izglītības procesā.
A. Pleiko precizē, ka nepieciešams stiprināt sadarbību starp izglītības iestādēm un nevalstiskajām organizācijām, norādot, ka pašlaik organizācijas bieži pašas uzrunā skolas, lai informētu par brīvprātīgā darba iespējām, savukārt turpmāk būtu veicināma pieeja, kurā skolas un pedagogi aktīvāk iesaistās sadarbībā un aicina organizācijas dalīties pieredzē par brīvprātīgā darba organizēšanu un īstenošanu.
A. Jansone uzsver nepieciešamību brīvprātīgā darba veicināšanā skolās aktīvāk iesaistīt jaunatnes nevalstiskās organizācijas, kurām ir būtiska metodiskā pieredze darbā ar jauniešiem, un izmantot to uzkrāto pieredzi un labās prakses piemērus. Norāda, ka brīvprātīgā darba principus iespējams integrēt dažādās aktivitātēs un atbalsta instrumentos bez papildu resursu ieguldījuma, vienlaikus uzsverot nepieciešamību nodrošināt NVO atbilstošu atbalstu un atzīt to ekspertīzi kā nozīmīgu ieguldījumu brīvprātīgā darba attīstībā un jauniešu pilsoniskās līdzdalības veicināšanā.
D. Jakaite pateicas par izteiktajiem priekšlikumiem. Uzsver sadarbības ar IZM nozīmi brīvprātīgā darba veicināšanā skolās, nepieciešamību turpināt aktualizēt brīvprātīgo iesaisti krīžu situācijās un meklēt risinājumus nevalstisko organizāciju finansējuma jautājumam. D. Jakaite atbalsta ideju par izbraukuma sēžu organizēšanu un to iekļaušanu turpmākajā padomes darba plānošanā.
A. Jansone vērš uzmanību uz to, ka joprojām nav rasts risinājums politisko partiju iesaistei brīvprātīgā darba attīstības jautājumu apspriešanā, un rosina tuvāko divu gadu laikā veidot dialogu ar partijām kā nozīmīgu politikas veidošanas partneri. Aicina tuvākajā laikā stiprināt sadarbību ar izglītības, iekšlietu un aizsardzības nozaru pārstāvjiem, lai aktualizētu brīvprātīgā darba jautājumus attiecīgajās jomās. Rosina arī jaunajā padomes sastāvā organizēt padomes vadības tikšanos ar padomē pārstāvētajām nevalstiskajām organizācijām, iesaistot tajās arī citus padomes locekļus, lai veicinātu savstarpēju iepazīšanos un sadarbību.
A. Pleiko rosina padomes darbā vairāk aktualizēt pašvaldību pieredzi brīvprātīgā darba organizēšanā, aicinot uz padomes sēdēm pašvaldību pārstāvjus, lai iepazītos ar veiksmīgajiem piemēriem un veicinātu pieredzes apmaiņu.
M. Juhna atbalsta priekšlikumu padomes darbā plašāk izmantot pašvaldību pieredzi brīvprātīgā darba jomā, norādot, ka dažādās pašvaldībās ir uzkrāti vērtīgi un veiksmīgi piemēri, ar kuriem būtu lietderīgi dalīties padomes ietvaros. Pauž gatavību veicināt pašvaldību pārstāvju iesaisti pieredzes apmaiņā, īpaši izceļot arī mazāko pašvaldību veiksmīgo praksi.
M. Šteins vērš uzmanību uz nepieciešamību pilnveidot datu apkopošanu par brīvprātīgo darbu, īpaši pašvaldību līmenī, norādot, ka pašvaldību gada pārskatos būtu sistemātiski jāatspoguļo informācija par brīvprātīgo iesaisti. Aicina padomi turpināt apkopot datus par brīvprātīgā darba situāciju dažādos sektoros un risināt ar datu pieejamību saistītos jautājumus, īpašu uzmanību pievēršot arī brīvprātīgo iesaistes politisko partiju darbībā datiem.
A. Jansone atkārtoti aicina aktualizēt jautājumu par brīvprātīgā darba datu atspoguļošanu pašvaldību gada pārskatos, sadarbībā ar pašvaldību organizācijām un atbildīgajām institūcijām sniedzot pašvaldībām skaidrojošu informāciju par šo pienākumu un nepieciešamības gadījumā nodrošinot metodisko atbalstu. Vienlaikus viņa aicina padomes darbā ciešāk iesaistīt komunikācijas speciālistus, lai sistemātiski veicinātu brīvprātīgā darba atpazīstamību un skaidrotu tā nozīmi dažādās sabiedrības un publiskās pārvaldes jomās. 
D. Jakaite pateicas padomes locekļiem par sniegtajiem priekšlikumiem un idejām, uzsverot, ka lielākā daļa no tiem ir praktiski īstenojami, ja tiek nodrošināti nepieciešamie resursi un sadarbība. Norāda, ka priekšlikumi tiks apkopoti un prezentēti jaunajam padomes sastāvam, vienlaikus pauž viedokli, ka nākamo padomes sēdi būtu lietderīgi organizēt pēc jaunā labklājības ministra apstiprināšanas, lai politiskajai vadībai būtu iespēja iepazīties ar līdzšinējiem padomes darba rezultātiem, identificētajiem izaicinājumiem un lemt par turpmāko iesaisti padomes darbā.
Nolēma: 
1) LM apkopot sēdē izteiktos priekšlikumus padomes darba organizēšanas pilnveidei un nodot tos izvērtēšanai jaunajam padomes sastāvam.
2) Jaunā padomes sastāva darbā prioritāri pievērsties brīvprātīgā darba veicināšanai izglītības iestādēs, datu pieejamības un apkopošanas jautājumiem, brīvprātīgo iesaistei politisko partiju darbībā, pašvaldību iniciatīvu un labās prakses apzināšanai, kā arī sadarbības stiprināšanai ar iekšlietu un aizsardzības jomu pārstāvošām institūcijām padomē.
4.	Aktuālā informācija par konkursu “Brīvprātīgā darba konsultatīvajā padomē iesaistāmo biedrību un nodibinājumu atlase”.
I. Lipskis informē par konkursa Brīvprātīgā darba konsultatīvajā padomē iesaistāmo biedrību un nodibinājumu atlase” īstenošanas aktualitātēm. Norāda, ka konkurss tika izsludināts 2026. gada 24. septembrī, savukārt, lai veicinātu plašāku pretendentu līdzdalību, pieteikšanās termiņš saskaņā ar LM lēmumu tika pagarināts līdz 2026. gada 23. oktobrim. Plānots, ka konkursa rezultāti būs zināmi novembra sākumā, pēc tam tiks aktualizēts padomes sastāvs nākamajam trīs gadu darbības periodam, vienlaikus precizējot arī citu padomes locekļu pārstāvniecību padomē.
Nolēma: Pieņemt zināšanai LM sniegto informāciju par konkursu.
5. Dažādi jautājumi.
D. Jakaite aicina izmantot padomes sēdes kā platformu savstarpējai informācijas apmaiņai, daloties ar aktuālo informāciju par brīvprātīgā darba jomas pasākumiem, iniciatīvām un citām nozīmīgām aktualitātēm, kas varētu būt noderīgas citiem padomes locekļiem un attiecīgi sekmētu informācijas tālāku izplatīšanu.
I. Lipskis informē, ka padomes locekļiem nosūtīts informatīvais ziņojums par brīvprātīgo darbu sociālajos uzņēmumos, kas sagatavots saistībā ar Sociālās uzņēmējdarbības nedēļu un tās ietvaros notikušo konferenci. Uzsver, ka konferences programmā īpaša uzmanība bija pievērsta arī brīvprātīgajam darbam sociālajos uzņēmumos, kas ir viena no brīvprātīgā darba organizētāju grupām. I. Lipskis aicina iepazīties ar konferences prezentācijām un videoierakstiem, kuros apkopota pieredze un piemēri par brīvprātīgā darba īstenošanu sociālajos uzņēmumos.
A. Pleiko jautā par iepriekš publiskajā telpā izskanējušo priekšlikumu paplašināt brīvprātīgā darba organizēšanas iespējas, paredzot brīvprātīgo iesaisti arī komersantu darbībā, un interesējas par šīs ieceres turpmāko virzību un iespējamajām diskusijām.
I. Lipskis atbild, ka šobrīd plašākas diskusijas vai konkrēta virzība attiecībā uz priekšlikumu paplašināt brīvprātīgā darba organizēšanas iespējas komersantu sektorā nenotiek un publiskajā telpā jaunas iniciatīvas šajā jautājumā nav parādījušās. 
I. Rute atgādina, ka 2026. gada 19. novembrī notiks Nacionālā brīvprātīgā darba konference un tuvākajā laikā tiks izsludināta pieteikšanās dalībai. Informē, ka brīvprātīgo godināšanas pasākums plānots 2026. gada 6. decembrī, vienlaikus norādot, ka izmaksu optimizācijas nolūkā pasākums varētu tikt organizēts ierobežotākam dalībnieku skaitam.
R. Grīnvalds informē par dalību Eiropas Brīvprātīgā darba kongresā Briselē, kur starptautiskā brīvprātīgā darba kontaktpunktu pārstāvji no 14 valstīm dalījās pieredzē par Starptautiskā brīvprātīgo gada iniciatīvām. Norāda, ka citās valstīs īstenotās aktivitātes ir līdzīgas Latvijā organizētajām. R. Grīnvalds informē, ka tuvākajā laikā tiks sagatavots apkopojums par citās valstīs īstenotajām iniciatīvām, kā arī akcentē nepieciešamību aktualizēt brīvprātīgā darba jautājumus sporta jomā. Uzsver starptautiskās sadarbības nozīmi un nepieciešamību tajā iesaistīties gan valsts pārvaldes, gan nevalstiskā sektora pārstāvjiem.
A. Jansone informē, ka 2026. gada 10. novembrī Latvijas Nacionālajā bibliotēkā notiks Pilsoniskās sabiedrības fonda programmas darbības koncepta atklāšanas pasākums, aicinot padomes locekļus izmantot šo iespēju, lai iepazītos ar fonda iecerēm un veidotu sadarbību pilsoniskās sabiedrības un brīvprātīgā darba attīstības jomā. Norāda, ka fonds nākotnē varētu sniegt atbalsta iespējas dažādu iniciatīvu īstenošanai, tostarp brīvprātīgā darba komponentes stiprināšanai.
D. Jakaite pateicas padomes locekļiem par aktīvu iesaisti, konstruktīvajām diskusijām un sniegtajiem priekšlikumiem, uzsverot, ka padomes darbā īpaši novērtējams tās locekļu entuziasms, iniciatīva un mērķtiecība.
A. Jansone informē, ka šajā padomes sastāvā ir viņas pēdējā padomes sēde padomes priekšsēdētāja vietnieka statusā, un pateicas padomes locekļiem par līdzšinējo sadarbību, vienlaikus paužot cerību uz veiksmīgu sadarbību arī turpmāk.
Nolēma: 	
1) Precizēt un aktualizēt Brīvprātīgā darba konsultatīvās padomes pastāvīgo locekļu sastāvu, lai nodrošinātu aktuālu pārstāvniecību jaunajā padomes sastāvā.
2) Pēc jaunā padomes sastāva apstiprināšanas informēt līdzšinējos padomes locekļus par apstiprināto sastāvu un turpmāko padomes darbību, nodrošinot pēctecību un informācijas apriti.

D. Jakaite sēdi noslēdz plkst. 16:50.

Pielikumā:
1) prezentācija “Brīvprātīgā darba konsultatīvā padome: divu gadu darbības kopsavilkums”;
2) prezentācija “Priekšlikumi Brīvprātīgā darba konsultatīvās padomes darba organizēšanas pilnveidei”.


Padomes priekšsēdētāja							D. Jakaite

